Document ID: 32013D0632

KOMISIJOS ĮGYVENDINIMO SPRENDIMAS
2013 m. spalio 30 d.
kuriuo pagal Europos Parlamento ir Tarybos reglamentą (EB) Nr. 443/2009 patvirtinami 2012 kalendorinių metų keleivinių automobilių gamintojų vidutiniai savitieji išmetamo CO2 kiekiai ir savitosios teršalų išmetimo normos
(Tekstas svarbus EEE)
(2013/632/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 8 straipsnio 5 dalies antrą pastraipą ir 10 straipsnio 1 dalį,
kadangi:
(1)
Reglamento (EB) Nr. 443/2009 8 straipsnio 5 dalyje reikalaujama, kad Komisija kasmet patvirtintų kiekvieno Sąjungos keleivinių automobilių gamintojo ir kiekvieno pagal to reglamento 7 straipsnio 1 dalį sudaryto bendro gamintojų fondo vidutinį savitąjį išmetamo CO2 kiekį ir savitąją teršalų išmetimo normą. Remdamasi tuo patvirtinimu, Komisija turi nustatyti, ar gamintojai ir bendri fondai laikėsi to reglamento 4 straipsnio reikalavimų;
(2)
pagal Reglamento (EB) Nr. 443/2009 4 straipsnį normos gamintojams ir bendriems fondams privalomos nuo 2012 m. Gamintojų 2012 m. vidutiniai savitieji išmetamo CO2 kiekiai pagal to paties straipsnio antrą pastraipą apskaičiuojami atsižvelgiant į 65 % tais metais užregistruotų konkretaus gamintojo naujų keleivinių automobilių;
(3)
duomenys, pagal kuriuos turi būti skaičiuojami vidutinis savitasis išmetamo CO2 kiekis ir savitoji teršalų išmetimo norma, nustatyti Reglamento (EB) Nr. 443/2009 II priedo A dalies 1 punkte ir C dalyje ir yra grindžiami valstybėse narėse per praėjusius kalendorinius metus užregistruotų naujų automobilių duomenimis. Duomenys imami iš gamintojų išduodamų atitikties liudijimų arba kitų dokumentų, kuriuose pateikiama lygiavertė informacija, kaip nustatyta Komisijos reglamento (ES) Nr. 1014/2010 (2) 3 straipsnio 1 dalyje;
(4)
visos valstybės narės 2012 m. duomenis Komisijai pateikė laiku - iki 2013 m. vasario 28 d., kaip nustatyta Reglamento (EB) Nr. 443/2009 8 straipsnio 2 dalyje. Jei tikrinant duomenis Komisijai buvo akivaizdu, kad tam tikrų duomenų trūksta arba jie yra aiškiai neteisingi, ji susisiekė su atitinkamomis valstybėmis narėmis ir, jei jos sutiko, atitinkamai patikslino arba papildė duomenis. Jei susitarimo su valstybe nare pasiekti nepavyko, tos valstybės narės preliminarūs duomenys netaisyti;
(5)
2013 m. balandžio 30 d. pagal Reglamento (EB) Nr. 443/2009 8 straipsnio 4 dalį Komisija paskelbė preliminarius duomenis ir 85-iems gamintojams pranešė preliminarius 2012 m. jų vidutinio savitojo išmetamo CO2 kiekio ir jų savitosios teršalų išmetimo normos skaičiavimo rezultatus. Gamintojų paprašyta patikrinti duomenis ir per tris mėnesius nuo pranešimo gavimo Komisijai pranešti visas pastebėtas klaidas, kaip numatyta to reglamento 8 straipsnio 5 dalies pirmoje pastraipoje ir Reglamento (ES) Nr. 1014/2010 9 straipsnio 3 dalyje. Aštuoni gamintojai sutiko su preliminariais duomenimis, o 40 gamintojų per nustatytą laikotarpį pranešė apie klaidas;
(6)
likusiems 37 gamintojams, kurie apie klaidas duomenų rinkiniuose nepranešė ir nepateikė jokio kito atsakymo, preliminarūs duomenys ir apskaičiuotos preliminarios vidutinio savitojo išmetamo CO2 kiekio ir savitosios teršalų išmetimo normos vertės turėtų būti patvirtintos netaisytos;
(7)
Komisija patikrino gamintojų pateiktus pataisymus ir atitinkamą Reglamento (ES) Nr. 1014/2010 9 straipsnio 3 dalyje nustatytais klaidų kodais išreikštą jų pagrindimą ir atliko reikiamus duomenų rinkinio pataisymus;
(8)
tais atvejais, kai gamintojai klaidingą įrašą pažymėjo B kodu, kaip nustatyta Reglamento (ES) Nr. 1014/2010 9 straipsnio 3 dalyje, būtina atsižvelgti į tai, kad gamintojai negali deramai patikrinti arba pataisyti įrašų, nes automobilio identifikacijos parametrų nėra arba jie neteisingi. Taigi išmetamo CO2 kiekio ir masės vertėms taikytinos vertinimo paklaidos;
(9)
vertinimo paklaida turėtų būti apskaičiuojama kaip skirtumas tarp atotrūkių nuo savitosios teršalų išmetimo normos, nustatytų vidutinį išmetamo CO2 kiekį atėmus iš savitosios teršalų išmetimo normos verčių, kurių viena apskaičiuota įtraukiant užregistruotus automobilius, kurių duomenų negali patikrinti gamintojai, o kita - tokių automobilių neįtraukiant. Nepaisant to, ar skirtumas yra teigiamas, ar neigiamas, dėl vertinimo paklaidos gamintojo atotrūkis nuo normos visada turėtų būti mažinamas;
(10)
pagal Reglamento (EB) Nr. 443/2009 10 straipsnio 2 dalį turėtų būti laikoma, kad gamintojas laikosi jam nustatytos savitosios teršalų išmetimo normos, nurodytos to reglamento 4 straipsnyje, jei šiame sprendime nurodytas vidutinis išmetamo CO2 kiekis yra mažesnis negu savitoji teršalų išmetimo norma ir tai išreikšta kaip neigiamas atotrūkis nuo normos. Jei vidutinis išmetamo CO2 kiekis viršija savitąją teršalų išmetimo normą, turėtų būti nustatytas mokestis už viršytą taršos normą pagal Reglamento (EB) Nr. 443/2009 9 straipsnį, nebent atitinkamam gamintojui taikoma nukrypti leidžianti nuostata arba jis yra bendro fondo narys, kaip numatyta to reglamento 7 straipsnyje, ir bendras fondas jam nustatytos savitosios teršalų išmetimo normos neviršijo;
(11)
turėtų būti patvirtintos vidutinė 2012 m. įregistruotų keleivinių automobilių savitoji išmetamo CO2 kiekio vertė, savitosios teršalų išmetimo normos ir tų dviejų verčių skirtumas,
PRIĖMĖ ŠĮ SPRENDIMĄ:
1 straipsnis
Patvirtinamos šios priede nurodytos kiekvieno keleivinių automobilių gamintojo ir kiekvieno gamintojų bendro fondo 2012 kalendorinių metų vertės:
a)
savitoji teršalų išmetimo norma;
b)
vidutinis savitasis išmetamo CO2 kiekis, prireikus pakoreguotas atsižvelgiant į atitinkamą vertinimo paklaidą;
c)
a ir b punktuose nurodytų verčių skirtumas;
d)
visų Sąjungoje užregistruotų naujų keleivinių automobilių vidutinis savitasis išmetamo CO2 kiekis;
e)
visų Sąjungoje užregistruotų naujų keleivinių automobilių masės vidurkis.
2 straipsnis
Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
Priimta Briuselyje 2013 m. spalio 30 d.

Labels: 8
1
20